钦定古今图书集成/明伦汇编/官常典/第266卷 > 司马彪
## 钦定古今图书集成/明伦汇编/官常典/第266卷 > 司马彪

按《晋书》本传，“彪字绍统，高阳王睖之长子也。出后宣
帝弟敏，少笃学不倦，然好色薄行，为睦所责，故不得
为嗣，虽名出继，实废之也。彪由此不交人事，而专精
学习，故得博览群籍，终其缀集之务。初拜骑都尉，泰
始中为秘书郎，转丞，注《庄子》，作《九州春秋》，以为先王
立史官以书时事，载善恶以为沮劝，撮教世之要也。”
是以《春秋》不修，则仲尼理之；《关睢》既乱，则师摰修之。
前哲岂好烦哉？盖不得已故也。汉氏中兴，讫于建安，
忠臣义士，亦以昭著。而时无良史，记述烦杂。谯周虽
已删除，然犹未尽。安顺以下，亡缺者多。彪乃讨论众
书，缀其所闻，起于世祖，终于孝献，编年二百，录世十
二，通综上下，旁贯庶事，为纪、志、传，凡“八十篇，号曰《续
汉书》。”泰始初，武帝亲祠南郊，彪上疏定议，语在《郊祀
志》。后拜散骑侍郎，惠帝末年卒，时年六十馀。初，谯周
以司马迁《史记》书周秦以上，或采俗语百家之言，不
专据正经，周于是作《古史考》二十五篇，皆凭旧典，以
紏迁之谬误。彪复以周为未尽善也，条《古史考》中凡
百二十二事为不当，多据汲冢《纪年》之义，亦行世。